### NN 121/2017 (6.12.2017.), Odluka o porezima Grada Crikvenice

Grad Crikvenica

2772

Na temelju stavka 1. članka 42. Zakona o lokalnim porezima (»Narodne novine« broj 115/16. i 101/2017.), i članka 30. Statuta Grada Crikvenica (»Službene novine« broj 26/09. i 34/09 – ispravak i 07/13) Gradsko vijeće Grada Crikvenice, na sjednici održanoj 15. studenoga 2017. godine donosi

ODLUKU

O POREZIMA GRADA CRIKVENICE

I. OPĆE ODREDBE

Članak 1.

Ovom se Odlukom utvrđuje se:

1. vrste lokalnih poreza koji se uvode za područje Grada Crikvenice

2. visina stope prireza porezu na dohodak,

3. visina stope poreza na potrošnju,

4. prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

Gradski porezi jesu:

1. prirez porezu na dohodak,

2. porez na potrošnju,

3. porez na kuće za odmor.

II. VRSTE LOKALNIH POREZA

1. Prirez porezu na dohodak

Članak 2.

Prirez porezu na dohodak plaćaju obveznici poreza na dohodak koji na području Grada Crikvenice imaju prebivalište ili uobičajeno boravište, sukladno odredbama Zakona o lokalnim porezima (»Narodne novine«, broj 115/16), Zakona o porezu na dohodak (»Narodne novine«, broj 115/16) i Pravilnika o porezu na dohodak (»Narodne novine«, broj 1/17).

Članak 3.

Osnovica prireza porezu na dohodak čini ukupan iznos obračunatog poreza, sukladno odredbama Zakona o porezu na dohodak i Pravilnika o porezu na dohodak.

Članak 4.

Obveznici poreza na dohodak koji na području Grada Crikvenice imaju prebivalište ili uobičajeno boravište plaćaju prirez porezu na dohodak po stopi od 10% na osnovicu iz članka 3. ove Odluke.

2. Porez na potrošnju

Članak 5.

Porez za potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Grada, sukladno članku 22. Zakona o lokalnim porezima.

Obveznici poreza na potrošnju su fizičke i pravne osobe koje pružaju ugostiteljske usluge na području Grada, sukladno stavku 1. članka 23. Zakona o lokalnim porezima.

Osnovicu za obračun poreza na potrošnju čini prodajna cijena pića koja se proda u ugostiteljskim objektima na području Grada Crikvenice, a u koju nije uključen poreza na dodanu vrijednost, sukladno stavku 2. članka 23. Zakona o lokalnim porezima.

Porez na potrošnju plaća se po stopi od 3% na osnovicu iz stavka 3. ovog članka.

3. Porez na kuće za odmor

Članak 6.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Crikvenice u visini od 15,00 kuna po jednom četvornom metru korisne površine kuće za odmor.

Članak 8.

U postupku dokazivanja statusa kuće za odmor u smislu članka 6. ove Odluke, vlasnik kuće za odmor dužan je pored osobne iskaznice predočiti naročito sljedeće dokaze: putovnicu, mjesto i visinu utroška električne energije, vode, telefona, pretplate na TV i radio prijemnike, mjesto podnošenja porezne prijave, ugovor o najmu, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma, potvrdu o zasnovanom radnom odnosu, izjavu o izabranom liječniku kao i druge dokaze podobne za ocjenu i utvrđivanje vremena korištenja kuće ili stana u smislu članka 6. i 7. ove Odluke

III. PRIJENOS OVLASTI I NADLEŽNA POREZNA TIJELA

Članak 9.

Poslove utvrđivanja, evidentiranja, nadzora, naplate i prisilne naplate prireza porezu na dohodak, poreza na potrošnju i poreza na kuće za odmor, povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo iz stavka 1. ovog članka.

Poreznoj upravi za poslove pripada naknada od 5% od ukupno naplaćenih prihoda. Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

IV. PRIJELAZNE I ZAVRŠNE ODREDBE

Članak 10.

Danom stupanja na snagu ove Odluke prestaje važiti Odluka o porezima Grada Crikvenice objavljena u »Narodnim novinama« broj 2/03, 57/07, 147/10. i »Službenim novinama Primorsko-goranske županije« broj 19/07. i 50/10.

Svi postupci u svezi s utvrđivanjem i naplate gradskih poreza započeti do dana stupanja na snagu ove Odluke, dovršit će se prema odredbama Odluka o porezima Grada Crikvenice (»Narodne novine« broj 2/03, 57/07, 147/10. i »Službene novine Primorsko-goranske županije« broj 19/07. i 50/10.).

Članak 11.

Ova Odluka objavit će se u »Narodnim novinama« i »Službenim novinama Grada Crikvenice«, a stupa na snagu osmoga dana od dana objave u »Narodnim novinama«.

Klasa: 410-01/17-01/06

Urbroj: 2107/01-05/01-17-4

Crikvenica, 15. studenoga 2017.

GRADSKO VIJEĆE GRADA CRIKVENICE

Predsjednik
 Veselko Mutavgjić, mag. ing. mach., v. r.